חלומות (שיר)

"חלומות" הוא שיר בביצוע הזמרת הישראלית רוחמה רז. יאיר קלינגר חיבר את הלחן ב־1976 עבור שיר צרפתי, ואחר כך הקליטה אותו להקה בריטית למילים משלה. ב־1979 כתבה רחל שפירא את מילות הגרסה המוכרת, "חלומות". רוחמה רז הקליטה את השיר, והוא נכלל באלבומה "חלומות", שהתפרסם ב־1979.

 על השיר 
ב־1976, שלוש שנים לפני פרסום הגרסה המוכרת בישראל של רוחמה רז, יאיר קלינגר התגורר בפריז ונמצא בשיא פריחתו המוזיקלית. ב־1971 טס קלינגר לצרפת לחודש של הופעות עם להקת המחול "כרמון", אך החודש הפך ל־11 שנים, שבהן למד הלחנת מוזיקה לסרטים, ובהמשך כתב גם ללהקת "הקומפניון דה לה שנסון" ולזמרת ריקה זראי.

ב־1976 חיבר קלינגר את הלחן עבור השיר "IIs sont partis de la ville" (בתרגום חופשי: "הם עזבו את העיר") של הזמרת הצרפתייה ניקול ריו (שגם כתבה את המילים). בינתיים, המו"ל ששיתף פעולה עם קלינגר וניסה לקדם את יצירתו באותה העת, מכר את זכויות הלחן ללהקה בריטית בשם "מארק-אלמונד"  (ללא קשר לכוכב הפופ מהאייטיז מארק אלמונד) ללא ידיעתו של קלינגר. ב־1978 "מארק-אלמונד" הוציאו את השיר "Just a Friend" בעל הלחן הזהה לזה של קלינגר, ונתנו את הקרדיט לעצמם. שנה אחר כך בישראל, הפזמונאית והמשוררת רחל שפירא כתבה מילים חדשות ללחן של קלינגר.

קיים שוני בין הגרסאות של יאיר קלינגר ורוחמה רז לגבי הרקע ליצירת הגרסה העברית. קלינגר סיפר בהזדמנויות שונות שגברי מזור, שהיה המנהל האומנותי של רוחמה רז, שמע את הגרסה הצרפתית בפריז ו"שידך" בינו ובין רז, ואף לקח את הלחן לרחל שפירא שכתבה לו מילים. לעומת זאת רז סיפרה שהיא הופיעה בצרפת ובאולם ישב יאיר קלינגר (שבאותה התקופה היה בצרפת) ששמע אותה. בסוף ההופעה הוא שוחח איתה, החמיא לה והזמין אותה לשמוע מלחניו בביתו. בין הלחנים היה הלחן של "חלומות" (שקלינגר שר בג'יבריש). רז התלהבה מהלחן וקלינגר סיפר לה שישנו ביצוע צרפתי, אך הוא מעוניין שתהיה לשיר גם גרסה עברית ושהוא מרגיש שהשיר מאוד מאוד מתאים לה. כשרז חזרה לישראל, היא השמיעה את השיר בגרסתו הצרפתית לרחל שפירא.

שפירא לא תרגמה את המילים, אלא כתבה לו מילים חדשות משלה – "חלומות".

בנות להקת "סקסטה" מצטרפות לרז לפני הבית האחרון של השיר בזמרה ובקולות רקע.

קלינגר לא היה מודע לביצוע באנגלית של "מארק-אלמונד", עד שנחשף לכך. הוא חשב לפנות למאבק משפטי, אך לבסוף ויתר. לימים סיפר:

 מצעדי מוזיקה 
 הגרסה המקורית 
"חלומות" בביצוע רוחמה רז הוצג ב"פינה לשיפוטכם" כמועמד למצעד הפזמונים השבועי של רשת ג' ב־26 בדצמבר 1979. הוא צעד 14 שבועות עד 9 באפריל 1980, אז יצא מהמצעד. בשיאו הגיע למקום השני, ב־12 במרץ 1980. במצעד השנתי של התחנה (תש"ם) השיר הגיע למקום ה־24.

 גרסת איל גולן 
איל גולן שר את השיר לראשונה בטקס מלכת היופי של 2003 (בעיבוד יעקב למאי). מאוחר יותר היה הביצוע לשיר הנושא של אלבום גרסאות הכיסוי של גולן "חלומות". גרסת גולן הוצגה ב"פינה לשיפוטכם" כמועמדת למצעד הפזמונים השבועי של רשת ג' ב־6 באפריל 2003. היא צעדה שישה שבועות בלבד, עד 25 במאי, אז יצאה מהמצעד. בשיאה היא הגיעה למקום התשיעי, ב־27 באפריל.

במצעד השנתי לשנת תשס"ג של רשת ג' זכה השיר להצלחה גדולה ודורג במקום השלישי. במצעד השנתי הישראלי של גלי צה"ל הוא דורג במקום ה־10.

 מיקומי שיא 
 מצעדים שבועיים 
הגרסה המקורית (רוחמה רז)

גרסת איל גולן

 מצעדי סוף שנה 
הגרסה המקורית (רוחמה רז)

גרסת איל גולן

 גרסאות כיסוי 
 איל גולן 
השיר זכה לגרסת כיסוי מצליחה של איל גולן. גולן שר את השיר לראשונה בטקס מלכת היופי של 2003, ביוזמתו של מוטי רייף. מאוחר יותר היה הביצוע לשיר הנושא של אלבום גרסאות הכיסוי של גולן "חלומות". יעקב למאי עיבד את השיר (בשונה מרוב שירי האלבום, שאותם עיבד חיים חדד-הדר).

 גרסאות נוספות 
רן דנקר וגאיה טראוב ביצעו את השיר בתוכנית הטלוויזיה "דני הוליווד" ב־2008. ביצעו את השיר גם רוני גינוסר (2010), נתנאל ישראל (2015), וזהבה בן בטקס פרס ישראל תשפ"א (2021). ב־2023 פרסם המוזיקאי הישראלי GADEE (גדי) את גרסתו לשיר, שחיברה את הטקסט באנגלית של הלהקה הבריטית עם הלחן המוכר.

 קישורים חיצוניים 

 "IIs Sont Partis De La Ville" בביצוע ניקול ריו (בצרפתית), 1976, באתר יוטיוב
 "Just a Friend" בביצוע "מארק-אלמונד" (באנגלית), 1978, באתר יוטיוב
 "חלומות" בביצוע איל גולן, 2003, באתר יוטיוב

 ביאורים 

 הערות שוליים 

קטגוריה:סינגלים מ-2003
קטגוריה:שירי רוחמה רז
קטגוריה:שירי אייל גולן
קטגוריה:שירים בעברית
קטגוריה:שירים שנכתבו על ידי רחל שפירא
קטגוריה:שירים שהולחנו על ידי יאיר קלינגר
קטגוריה:שירים על חלומות
קטגוריה:ריקודי עם בישראל: שירים
קטגוריה:מחלוקות במוזיקה